Ráðherrafundur Norrænu byggðamálaráðherrana var haldinn í gær í Keflavík . Meðal þess sem hæst bar á fundinum var að samþykkt var tillaga Sigurðar Inga Jóhannssonar ráðherra byggðamála þess efnis að sett verði af stað vinna við gerð stefnumótunar í málefnum Norðvestursvæðisins ( Vestnorden ) sem afmarkast af Íslandi , Grænlandi , Færeyjum og strandhéruðum Noregs . Stefnumótunin mun taka til byggðaþróunar , atvinnumála , norrænnar stofnanauppbyggingar , alþjóðasamskipta , umhverfismála og fleiri þátta . Samhliða ráðherrafundinum stendur nú yfir ráðstefna þar sem sjónum er beint að því hvernig norræna lífhagkerfið getur stutt við nýsköpun í dreifbýli . Með hugtakinu „ lífhagkerfi “ er átt við þá nýju nálgun sem er að ryðja sér rúms að í stað þess að líta á nýtingu lífrænna auðlinda sem aðskildar atvinnugreinar s.s. sjávarútveg , landbúnað og skógrækt , þá sé horft til þess hvernig þessar greinar tengjast innbyrðis og hafa áhrif á hvora aðra . Þannig getur landbúnaður framleitt orku fyrir sjávarútveginn og fóður fyrir fiskeldið ; sjávarútvegurinn framleiðir ekki einungis fisk heldur einnig hráefni fyrir lyfja - og snyrtivöruframleiðslu ; hægt er að rækta sveppi á viðarkurli sem aftur nýtast til skepnufóðurs og þar fram eftir götunum .